Oikeusministeriö
PL 25
00023 VALTIONEUVOSTO	
OM:n lausuntopyyntö 15.6.2005 (5/66/2005)	
	
LAUSUNTO SYYTTÄJÄLAITOKSEN RAKENNE- JA RESURSSITYÖRYHMÄN LOPPUMIETINNÖSTÄ	

Työryhmän loppumietinnössä korostetaan esitutkintayhteistyön tarvetta poliisin ja syyttäjän välillä. Yhteistyön tarve ilmenee ainakin seuraavissa asioissa:

1) Valtioneuvoston sisäisen turvallisuuden ohjelmassa (SM:n julkaisuja 44/2004) on eräänä tulevaisuuden haasteena mainittu ulkomailta johdetun kovan rikolliskulttuurin torjunta. Tällaisen rikollisuuden torjunta edellyttää kiinteää viranomaisyhteistyötä esitutkintaviranomaisten ja syyttäjälaitoksen välillä erityisesti niillä paikkakunnilla, joiden alueella on rajanylityspaikka, kuten Vantaalla Helsinki-Vantaan lentoasemalla. Laittoman maahantulon järjestäminen ja ihmiskauppa ovat rikoksia, joiden ennalta estäminen edellyttää kiinteää viranomaisyhteistyötä PTR-viranomaisten ja syyttäjälaitoksen välillä.

2) ETL 15 §:n taustalla on ajatus esitutkinnan tehokkuuden parantamisesta. Työryhmä on aivan oikein korostanut sekä juttukohtaisen että juttutyyppikohtaisen yhteistyön tärkeyttä esitutkinnan laadun varmistamiseksi. 

3) HE 271/2004 vp:ssa ehdotetut uudistukset (kirjallinen, summaarinen rikosprosessi tunnustettuja tekoja varten sekä uusi ETL 4 §:n 4 momentti) vähentäisivät syyttäjän työmäärää tuomioistuimissa. Esitutkintaviranomaisen toimintaan vaikuttaisi suoraan vain ehdotettu ETL 4 §:n uusi 4 momentti, koska esitutkinta voitaisiin jättää suorittamatta eräissä tapauksissa. Tämänkin säännöksen menestyksellinen soveltaminen edellyttää poliisin ja syyttäjän yhteistyön kehittämistä.

Syyttäjälaitoksen resurssit on turvattava siten, että syyttäjillä on mahdollisuus osallistua myös esitutkintaviranomaisen kanssa tehtävään yhteistyöhön edellä esitettyjen esimerkkien mukaisesti. 

Liikkuvan poliisin päällikön sijainen
Apulaispäällikkö		Kari Rantala

Ylikomisario			Marko Lavikkala